Pas på når banken eller computeren firmaet ringer. Især hvis stemmen i den anden ende ikke taler dansk. For det kan gå galt og give minus på din konto. En 67-årig kvinde fra Brønderslev blev mandag den 25. juli ringet op af en mand, der talte engelsk med indisk accent og påstod, at han var fra Microsoft. Manden kunne oplyse, at der var problemer med kvindens computer, og derfor skulle han bruge kørekort, pas – og et kontonummer. Herefter blev der fra kvindens konto trukket et større beløb. Nordjyllands Politi har gennem en pressemeddelelse sendt disse råd til at spotte en svindler: Sådan gør svindlerne: Personen hævder, at han eller hun repræsenterer Microsoft eller et af deres brands. Personen fortæller, at de er ved at undersøge et computerproblem eller en virus, som er registreret hos Microsoft. Han eller hun fortæller dig, at de kan afhjælpe fejlen, hvis du går ind på en specifik hjemmeside. Når du går ind på hjemmesiden, forsøger svindleren at tage kontrol over din pc. Den falske repræsentant vil som en særlig "service" vise de påståede problemer ved at fjernstyre din pc. Igennem hele processen overtales du til at betale et gebyr for ”reparationen” af din pc.

Opsummering:
Tidligere på ugen ringede ”Microsoft” til en kvinde i Brønderslev. Herefter blev der trukket et større beløb fra kvindens konto.